《赋汪先辈昆仲听雨轩》
宋代·姜特立

堂堂两苏公，秀峙自西蜀。
一朝入京师，声价喧寥廓。
联翩取膴仕，鸣凤在阿阁。
方干赤霄上，忽向青云落。
黑风吹紫荆，天涯两飘泊。
始感韦郎诗，对床寻旧约。
篇章屡致意，念此友于乐。
生死竟乖违，归来已非昨。
汪君胡为此，一官未渠缚。
兄弟自师友，闭门方苦学。
便作听雨革，无乃计已错。
早荣或有悔，晚达亦不恶。
问学须渊源，文字要追琢。
岁久道自富，时来功不薄。
但学苏公贤，嘲诮且莫莫。

作者简介：姜特立[公元？年至一一九二年左右]，字邦杰，浙江丽水人。生年不详，卒于宋光宗绍熙中。以父恩补承信郎。淳熙中，（公元一一八一年左右）累迁福建兵马副都监；擒海贼姜大獠。赵汝愚荐于朝，召见，献诗百篇。除阁门舍人，充太子宫左右春坊。太子即位，除知阁门事。恃恩纵恣，遂夺职。帝颇念旧，复除浙东马步军副总管。宁宗时，官终庆远军节度使。特立工于诗，意境超旷。作有《梅山稿》六卷，续稿十五卷，《直斋书录解题》行于世。